Spaghetti

**Spaghetti** zo toazennoù hir, moan ha kranek, stumm ha liv plouz ganto tamm pe damm. Ur meuz dibar eus keginerezh Italia eo, anavezet er bed a-bezh, ha gallout a reont bezañ aozet gant traoù a bep seurt : legumaj, hili, keuz, boued-mor, kig, louzeier (evel bazilik, marjol-ki...). Graet e vezont gant semoul gwinizh kalet peurliesañ, hag 20 da 30 sm hed int.

## Ar ger

Spaghetti eo liester ar ger italianek gourel *spaghetto*, da lavaret eo ur *spago* bihan, ur fiselenn vihan. Spaghetti a dalv fiselennoù bihan eta.

## Rekipeoù e-leizh
Poazhet e vez ar spaghetti en dour berv holenet, *[[al dente]]* hervez ali an Italianed. Kalz rekipeoù zo en Italia hag er bed. Un doare boutin da zebriñ anezho e bro an toazennoù eo gant un hilienn domatez ha keuz rasklet (grana padano, parmezan pe pecorino romano). Daou zoare brudet eo ar spaghetti giz Bologna (gant un hilienn tomatez, ognon ha kig-bevin) hag ar spaghetti *alla carbonara* (gant dienn ha larjezennoù). Un doare all zo gant boued-mor ha morzhed-hoc'h war un dro. 

Restr:Spaghetti bolognese.jpg|*Spaghetti al ragù* : gant chaous giz Bologna.
Restr:Aglio e olio.jpg|*Spaghetti aglio, olio e peperoncino* : gant kignen, eoul ha pimant.
Restr:Spaghetti carbonara - Trishhhh.jpg|*Spaghetti alla carbonara* : guanciale, vioù, keuz dañvadez ha pebr.
Restr:Flickr - cyclonebill - Spaghetti carbonara.jpg|*Spaghetti alla carbonara* : pancetta, vioù, parmezan ha pebr, piz bihan, perisilh.


Kantadoù a rekipeoù zo evito. Gallout a reer menegiñ :

* spaghetti *alle vongole* : gant pilored (gant pe hep chaous tomatez)
* spaghetti gant meskl (gant pe hep chaous tomatez)
* spaghetti *ai frutti di mare* pe *alla marinara* : gant boued-mor
* spaghetti *al ragù* : gant chaous giz Bologna
* spaghetti *al pesto* : gant pesto
* spaghetti *all'amatriciana* : guanciale, eoul, pimant, tomatez, pecorino (keuz dañvadez) rasklet
* spaghetti *alla carbonara* : pancetta, vioù, parmezan, pebr
* spaghetti alla puttanesca : tomatez, kignen hag olivez du
* spaghetti *alla boscaiola* : pancetta, tokoù-touseg ha dienn
* spaghetti *aglio, olio e peperoncino* : kignen, eoul ha pimant
* spaghetti *all'arrabbiata* : chaous tomatez, olivez, kignen, kaprez ha peperoncini (pimant)
* spaghetti *con olive e mozzarella* : olivez ha mozzarella
* spaghetti *agli asparagi* : asperjez, parmezan ha dienn
* spaghetti gant tomatez fresk
* spaghetti *al gorgonzola*
* saladenn yen gant tomatez fresk, bazilik, olivez du
* spaghetti *alla calabrese* : giz Calabria (tanavennoù genougammed, pimant ha perisilh)
* spaghetti *cacio e pepe* : keuz ha pebr

Restr:Flickr - cyclonebill - Spaghetti med hvidløg, persille og sort peber.jpg|Spaghetti gant kignen, perisilh ha pebr du.
Restr:Flickr - cyclonebill - Spaghetti med tigerrejer.jpg|Spaghetti gant chevrennoù roudennek.
Restr:3403 - Fiescheralp - Nudeln mit Speck vom Hotel Eggishorn.JPG|Spaghetti gant kig-sall mogedet.
Restr:Spaghetti cacio e pepe.jpg|Spaghetti *cacio e pepe*.


## Ar spaghetti er c'hoariva hag er sinema
Spaghetti a vez kavet e meur a zarvoud : er gomedienn *Miseria e nobiltà* gant Eduardo Scarpetta er c'hoariva ha gant an aktour Totò er sinema, ma ya an toazennoù e chakodoù chupenn an dudenn. Brudet eo an darvoud e-barzh ar film *Un americano a Roma* gant Alberto Sordi o c'hoari an Amerikan o tebriñ ur mell asiedad spaghetti.

Spaghetti zo debret ivez gant tudennoù an dresadenn-vev Itron hag ar C'hantreer eus ar studio Disney.

« Western spaghetti » a vez graet eus ur stil westernoù sevenet gant filmaozerien italian evel Sergio Leone.

## Fent
Euzhvil ar Spaghetti-Nij eo ar boud dreistnatur enoret gant ar Bastafariegezh.